צבע השלאק הותאם לארונות שבהם העץ לא הוכהה בחשיפה לאור. רצפות הפסיפס שוחזרו על ידי אומנים איטלקיים בעלות של 538.12 דולר למטר מרובע. אותרה חברה מקומית שיכלה לבצע את התהליך המסובך של ניקוי בהתזה ולהסתיר את מריחות הדבק המשמשות לקיבוע הזכוכיות המקוריות הסדוקות. זכוכית זו שימשה לשחזור המחיצות והמסדרונות המוארים, באופן טבעי, מעיצובו המקורי של רות. כדי לשחזר את הדלתות ואת עיטורי העץ, דונל רכש את החברה שיצר את עבודת העץ המקורית מעץ אלון - ועדיין השתמשה באותן מכונות מהמאה ה-19. העתקים מושלמים של גופי התאורה המקוריים מאלומיניום הופקו מתצלומים מוקדמים והושגו נורות פחמן כדי לשחזר את אפקט התאורה המקורי. גרם מדרגות אלומיניום בודד ששרד התגלה מאחורי קיר, שוחזר, ושימש מודל לבנייה מחדש של מדרגות הלובי ועבודות המתכת. החיפוי בקומות העליונות שוחזר משיש שהצילו אותו מהבניינים הסמוכים: לסייל 19 ומנהטן, שעברו מודרניזציה זה מכבר. השיש לשיקום קירות הלובי והתקרות נרכש מאותה מחצבה איטלקית שסיפקה חומרים לבנייה המקורית של רות.
הכניסות לרחוב דיארבורן נפתחו מחדש ומשקופי הגרניט המסיביים והסביבה שלהם נוקו משכבות של צבע שחור או הוחלפו. נמצא מקור ללבנים המעוצבות הדרושות לתיקון או החלפת הפינות המעוקלות. חלונות זכוכית גדולים בכניסה הוסרו והוחלפו בחלונות מחולקים כפולים קטנים יותר שהתאימו לעיצוב המקורי. פיברגלס כהה הדומה לגרסאות הפשתן המקוריות הותקנו כדי לשמר את מראה החזית. העלות הממוצעת של עבודות השיקום ב-1989 הייתה 1 מיליון דולר לקומה (2.09 מיליון דולר לקומה במונחים כלכליים של שנת 2020), או 505.92 דולר למטר מרובע.
מטרתו של דונל הייתה שהמונדנוק "לא רק ייראה כמו שהוא נראה במקור, הוא גם יחיה כפי שהיה פעם", והוא חיפש שוכרים לחנויות בקומת הרחוב שהיו דומות לשוכריהן במאה ה-19. חלונות ראווה נוקו מכל השלטים והמכשולים כדי לשמור על הנוף המיועד מהמסדרון ועד לרחוב. נאסרה תאורת פלואורסצנט ורק כיתוב עלי זהב על הזכוכית הותר לשילוט. נבחרו חנויות, כולן בבעלות אישית, כדי להתאים לאופי האדריכלי של הבניין. נבחרה למשל מוכרת פרחים שעוררה אווירה של תחילת המאה וגם מספרה מעוצבת עם אביזרי וינטג'. חנות טבק עם ריהוט מעץ אלון, חנות עטים עם ארונות זכוכית, דוכן לצחצוח נעליים ומוסדות שירות אחרים ייצגו, במילותיו של דונל, "סוג של יזמים בקנה מידה קטן שכבשו את החללים האלה מהסוג הזה בתחילת המאה. של אנשים שמביאים חיוניות וחיים לבניין כי יש להם חלק בו".
השחזור נחל הצלחה הן מבחינה ביקורתית והן מבחינה מסחרית. הבניין היה בתפוסה של 80 אחוז כאשר נקנה ב-1979 והושכר תמורת 59.20 דולר למטר מרובע. עד 1982, הוא היה בתפוסה של 91 אחוזים ודרש שכר דירה של 96.89 דולר למטר מרובע. המונדנוק נבחר כאחד מפרויקטי השיקום המובילים בארץ על ידי הקרן הלאומית לשימור היסטורי בשנת 1987, תוך ציון "האיכות יוצאת הדופן של מאמץ השיקום הכולל", ואת הדיוק, הפירוט והנאמנות של השיקום הפנימי, בפרט לובי, ש"משמש מודל לשימור בפריסה ארצית".
מונדנוק המשוחזר מחולק למשרדים של מ-23 מטר מרובע ועד ל-560 מטר מרובע. נכון ל-2008, הוא היה מושכר ב-98.9 אחוזים משטחיו; 300 הדיירים הם בעיקר חברות ויזמים מקצועיים עצמאיים. דמי השכירות נעים בין 226 דולר ועד 247 דולר למטר מרובע, בתוספת חשמל.
הבניין הוצע למכירה ב-2007, במחיר יעד של 45–60 מיליון דולר. בשנת 2008 הושגה עסקה טנטטיבית במחיר של 48 מיליון דולר.
אדריכלות.
אורך החזית הארוכה של שני חלקי הבניין יחד היא 130 מטרים לרחוב דירבורן והקצרה ברוחב של 21 מטרים. חצי החזית הצפונית, השייכת לחלק של הבניין המקורי, מציגה מסה אנכית רגילה ובלתי נשברת של לבנים חומות-סגולות, והמתווה שלהן יוצר בבסיס הבניין עיקול עדין, הפונה כלפי חוץ ועיקול נוסף היוצר את הכרכוב בחלק העליון. ההיסטוריון דונלד הופמן מתאר את הנפח העדין בבסיס ובכרכוב כך: "מתקרב מאוד בצורתו לעמוד פעמון שהמצרים המציאו בהשראת הפפירוס". פינות הבניין משופעות בחן כשהן עולות כלפי מעלה וחלונות הגַּבְלִית (oriel windows) המחורצים בבסיסם. קווי החלוקה של החיפוי אינם מודגשים בחלק החיצוני; הרציפות של חזית הבניין, נקטעת רק על ידי סדרות של מפרצי חלונות שלוחים, המופרדים על ידי שורות של חלונות דקיקים בודדים המשולבים במישור האנכי של החזית הרציפה. פתחי הכניסה הם פתחים קטנים בגובה אחיד ומעליהם משקופי אבן מישוריים.
החצי הדרומי שומר על הקווים והגוונים של המבנה המקורי, אך נדבכי החיפוי בחזיתו מודגשים עד הקומה השנייה ומגדירים את בסיס המבנה, חלקו האמצעי חלק וקרניז הנחושת הגדול מדגיש את קו הגג. בלוקים מסיביים של גרניט אדום, בעובי של 1.8 מטר, יוצרים את מסגרת הכניסות הדו-קומתיות הגבוהות. מוטיב מפרצי החלונות הבולטים של החלק הצפוני המקורי מופיעים גם בחלק הדרומי, אך בשינוי של שני טורי חלונות בולטים רצופים של ארבעה חלונות כל אחד ורצועת הפרדה שקועה אחת של חלונות כדי ליצור את המראה הגלי של החזית, שהייתה סימן מסחרי מוקדם של הולאבירד ורוץ' (Holabird &amp; Roche). קארל קונדיט, היסטוריון של אסכולת שיקגו, הגיב כך:
"המראה הכללי של המונדנוק כמעט מסווה את שיטת הבנייה בלבנים. המפרצים הבולטים מהקירות עם שטחי הזכוכית הגדולים שבהם מעניקים למבנה מראה קליל ופתוח למרות המסיביות שלו...מופשט מכל שריד של קישוט, הגיאומטריה הקפדנית שלו מתרככת רק על ידי העיקול העדין פנימה של הקיר בראש הקומה הראשונה, ההתעקלות כלפי החוץ של הכרכוב, והשיפוע המתקדם של פינות המבנה מלמטה למעלה, בפרופורציות ובקנה מידה עדין, המונדנוק הוא קומפוזיציה מעודנת וקפדנית אך בעלת עוצמה מלאת הבעה בקווי החזית האופקיים והאנכיים".
המונדנוק נשען על מערכת יסודות צפה, שהומצאה על ידי רות בבניין מונטאוק, שחולל מהפכה באופן שבו נבנו בניינים גבוהים על האדמה ה"ספוגית" של שיקגו. רפסודת בטון בעובי 61 סנטימטרים, מחוזקת בקורות פלדה, יוצרת בסיס מפורס, הנמשך 3.4 מטרים מתחת לרחובות שמסביב, ומפזרת את משקל הבניין על פני שטח אדמה גדול. הבניין תוכנן ל"התיישב" על הקרקע במצב סופי תוך שקיעת קרקע מתוכננת של 20 סנטימטר, אך עד 1905 שקע עוד כמה סנטימטרים, מה שדרש את בנייתה מחדש של הקומה הראשונה. עד 1948, הוא שקע 51 סנטימטרים, וכתוצאה מכך נוצרה ירידה לא מתוכננת ממפלס הרחוב לקומת הקרקע. הקיר המזרחי כולו נתמך על קופסאות ייחודיות אטומות למי תהום, הנקראות caissons, שהותקנו כאשר הקו הכחול של הרכבת התחתית נחפר מתחת לרחוב דירבורן ב-1940.
הבניין הצר והארוך מאפשר חשיפה של כל 300 המשרדים שבו לרחובות באמצעות חלונות גדולים, המעבירים אור טבעי מן החוץ אל הפנים והוא בעל אחוז שטחים ציבוריים קטן בזכות מסדרון מרכזי יחיד. חלונות בתקרה (סקיילייט) מכניסים אור שמש טבעי לחדרי המדרגות. המסדרון בחצי הצפוני הוא ברוחב 6.1 מטרים והמסדרון בחצי הדרומי הוא ברוחב 3.51 מטרים. בחצי הצפוני ישנם שני גרמי מדרגות פתוחים הממוקמים בשליש אורך הקומות, עם רומי מדרגות נקבוביים, מדרכי שיש לבן ומעקות פלדה דקורטיביים. ישנם שני פירים בעלי 4 מעליות כל אחד בצד המערבי של המסדרון, מעלית אחת בכל פיר לנוסעים והשאר למשא. בחצי הדרומי, בדומה לחצי הצפוני, תוכננו במקור 2 פירים בעלי 4 מעליות כל אחד. בפועל, יש פיר מעליות יחיד הממוקם באמצע שטח הקומות בערך. בפיר הדרומי נוצקה רצפת בטון בכל קומה. מאחורי כל אחד מהפירים המתוכננים הללו יש גרם מדרגות עם מדרכי שיש, רומים סגורים מברזל יצוק ומעקות נוי דקורטיביים.טיפוס המשרד הבסיסי תוכנן בשטח של 56 מטרים רבועיים, והוא מורכב ממשרד חיצוני אחד ושני משרדים פנימיים או יותר. קירות פנימיים כבדים ברבע ובאמצע אורך הקומות, שקשתותיהם מציגות את מסבכי הרוח החדשניים של רות, מסמנות את החלוקה לארבעת קטעי המבנה המקורי.
סביבה.
בניין מונדנוק נמצא ומשויך לרובע Printing House Row , נקודת ציון היסטורית לאומית הכוללת את בניין מנהטן, בניין המושבה הישנה ובניין פישר , כמה מגורדי השחקים המוקדמים של העיר שיקגו. בניין מנהטן, שתוכנן על ידי ויליאם לברון ג'ני ב-1890, היה הבניין הראשון בשיקגו עם שלד פלדה מלא, חידוש שהציג ג'ני בבניין ביטוח הבית (נבנה עם שלד פלדה חלקי) ב-1884. מונדנוק הוא הבניין הראשון בן 16 קומות באמריקה, בזמנו "התייחסו אליו מתוך יראת כבוד ופחד". יצירת המופת של ג'ני, בניין מנהטן, נחשבה לניצחון מהבחינה הטכנית בבנייה. בניין המושבה הישנה בן 17 הקומות, שתוכנן על ידי הולאבירד ורוץ' (Holabird &amp; Roche) בשנת 1894, נחשב לאחת מיצירות המופת המבניות של זמנה בזכות צורת החיזוק המבני, באמצעות מסגרות קונסטרוקטיביות מהפכניות. זהו השריד היחיד מקבוצת בנייני "אסכולת שיקגו" עם פינות מעוגלות. בניין פישר, שתוכנן על ידי ברנהאם ב-1894, היה בחזקת נס הנדסי - הבניין המסחרי הגבוה הראשון שנבנה כמעט כולו ללא לבנים. מסגרת הפלדה וחיפוי הטרקוטה הדק אפשרו כיסוי של שני שלישים מהחזיתות בקיר מסך מזכוכית.
הרובע חופף גאוגרפית לשכונת Printer's Row, ששימשה במקור למרכז תעשיית הדפוס וההוצאה לאור של שיקגו, אך היא הוסבה ומשמשת כיום בעיקר לדיור למגורים. האזור הוא גם ביתם של הספרייה הציבורית הגדולה בעולם, ספריית הרולד וושינגטון , על שם ראש העיר האפרו-אמריקאי הראשון של שיקגו, וקמפוס הלופ של אוניברסיטת דפול , האוניברסיטה הקתולית הגדולה באמריקה.